सीकर। प्रदेश में स्कूल व्याख्याता भर्ती परीक्षा से ज्यादा आवेदन ग्रेड थर्ड शिक्षक भर्ती के लिए होने वाली रीट के लिए आए हैं। रीट में स्कूल लेक्चरर के लिए दोगुने आवेदन हैं। रीट में पौने दस लाख अभ्यर्थियों ने आवेदन किए हैं। जबकि स्कूल लेक्चरर के लिए 5.73 लाख आवेदन आए हैं।
आवेदन पत्रों के आधार पर स्पष्ट है कि अभ्यर्थियों को थर्ड ग्रेड शिक्षक बनने के लिए ज्यादा मशक्कत करनी पड़ेगी। सरकार ने स्कूल व्याख्याता भर्ती परीक्षा करवाने का जिम्मा आरपीएससी को दिया है। वहीं रीट परीक्षा का आयोजन माध्यमिक शिक्षा बोर्ड करवा रहा है। खास बात यह है कि इन दोनों भर्तियों में अभ्यर्थियों को एक बार मेरिट में चयन होने पर सीधे ही नियुक्ति दी जाएगी। परीक्षा भी अगले वर्ष होना प्रस्तावित है।
परीक्षा केंद्रों पर लग सकते हैं मोबाइल जैमर
रीट परीक्षा के लिए सरकार ने तैयारियां शुरू कर दी है। परीक्षा को लेकर 28 दिसंबर को जयपुर के शिक्षा संकुल में राज्य स्तरीय उच्चाधिकारी समिति की बैठक बुलाई गई है। बैठक की अध्यक्षता शिक्षा राज्य मंत्री वासुदेव देवनानी करेंगे। बैठक में कई बिंदुओं पर चर्चा होने की उम्मीद हैं। परीक्षा फरवरी में प्रस्तावित है। संभावना है कि बैठक में रीट परीक्षा में नकल रोकने के लिए बड़े फैसले लिए जा सकते हैं। परीक्षा सेंटरों पर मोबाइल जैमर लगाए जा सकते हैं। इसके अलावा परीक्षार्थी मोबाइल, घड़ी जैसे उपकरण भी नहीं ला सकेंगे। इन सभी बिंदुओं पर बैठक में निर्णय होगा।
जिला स्तरीय रीट परीक्षा संचालन समिति के गठन पर विचार किया जाएगा। कलेक्टरों के माध्यम से फ्लाइंग स्क्वैड, डिप्टी कॉर्डिनेटर्स और केंद्र पर्यवेक्षकों की नियुक्ति करने, स्ट्रॉंग रुम्स पर जिला पुलिस अधीक्षकों के माध्यम से सशस्त्र सुरक्षा गार्ड उपलब्ध करवाने, प्रश्न-पत्रों की सुरक्षा के लिए बॉर्डर होमगार्ड्स और होमगार्ड्स की उपलब्धता सुनिश्चित करने, परीक्षा केंद्रों पर जैमर और मेटल डिटेक्टर लगवाने, परीक्षा कक्ष में घडी़, चैन, अंगूठी, पैंडल, पर्स, हैंडबैग या डायरी आदि लाने पर रोक लगाने आदि पर चर्चा होगी।
hin_Deva hin_Deva hin_Deva hin_Deva hin_Deva